b"\n_START_ARTICLE_\nPedro de Huete\n_START_SECTION_\nBiografia\n_START_PARAGRAPH_\nAbans de relacionar-se amb el matrimoni d'impressors Joan Mey i Jer\xc3\xb2nima Gal\xc3\xa9s, poc se sap de Pedro de Huete. No es coneix ni el lloc de naixement, ni a qu\xc3\xa8 fam\xc3\xadlia pertany, ni la inf\xc3\xa0ncia o joventut que tingu\xc3\xa9 ni els estudis realitzats. El 3 d'agost de 1552,treballant en el m\xc3\xb3n tipogr\xc3\xa0fic com a corrector, apareix implicat en la mort d'un impressor i, uns pocs mesos despr\xc3\xa9s, el 28 de novembre, signa com a testimoni una escriptura p\xc3\xbablica en la qual apareix Jer\xc3\xb2nima Gal\xc3\xa9s. L'any 1554 ja t\xc3\xa9 una clara relaci\xc3\xb3 amb els Mey, perqu\xc3\xa8 hi surten fiadors d'un deute de Pedro de Huete._NEWLINE_El 3 d'agost de 1556, quan Joan de Mey portava mort m\xc3\xa9s de mig any, es coneixen diverses escriptures p\xc3\xbabliques entre Pedro de Huete, Jer\xc3\xb2nima Gal\xc3\xa9s i Antoni Sanahuja, llibreter i editor de nombroses publicacions del taller dels Mey. L'any seg\xc3\xbcent, Jer\xc3\xb2nima Gal\xc3\xa9s nomena procurador Pedro de Huete, primer en una q\xc3\xbcesti\xc3\xb3 singular, en les accions contra un empleat del taller tipogr\xc3\xa0fic \xe2\x80\x934 de gener\xe2\x80\x93 i despr\xc3\xa9s, el 26 d'abril, una procuraci\xc3\xb3 general. De tota manera, no es coneix des de quan Pedro de Huete treballava com a oficial al taller dels Mey._NEWLINE_L'any 1559 Pedro de Huete es casa amb Jer\xc3\xb2nima Gal\xc3\xa9s, la propiet\xc3\xa0ria, per her\xc3\xa8ncia, del taller tipogr\xc3\xa0fic del seu difunt primer marit. Aquesta uni\xc3\xb3 pret\xc3\xa9n assegurar l'empresa familiar i Pedro de Huete es converteix en suport, complement i col\xc2\xb7laborador d'una empres\xc3\xa0ria, viuda i mare de sis fills. Aquest mateix any, el 19 de juny, el Consell municipal augmenta la subvenci\xc3\xb3, de les 30 lliures que entregaven al taller familiar fins a aquest moment, a les 50 lliures anuals. Tot i que Pedro de Huete dirigeix la impremta, la seva muller tamb\xc3\xa9 hi continua treballant, com quan publica en una de les obres que surten del taller, un sonet seu en el qual es mostra satisfeta d'haver exercit els seus coneixements i la seva experi\xc3\xa8ncia professional com a impressora._NEWLINE_Pedro de Huete arriba a la direcci\xc3\xb3 de l'empresa sense massa diners, com a un oficial expert i poc m\xc3\xa9s. Si el 1562 Jer\xc3\xb2nima Gal\xc3\xa9s l'havia incl\xc3\xb2s com a hereu en el seu testament, el 1566, com havia aconseguit \xe2\x80\x9ctal augment en sa casa que la mia her\xc3\xa8ntia no li far\xc3\xa0 fretura\xe2\x80\x9d, Jer\xc3\xb2nima declara hereu directe el seu fill Felip Mey i deixa Pedro de Huete com a tutor i curador dels fills. El 25 de setembre de 1576 Pedro de Huete fa testament i deixa hereva a la seva muller a condici\xc3\xb3 que mantingui la impremta a Val\xc3\xa8ncia._NEWLINE_Mor a la ciutat de Val\xc3\xa8ncia poc abans del 18 d'octubre de 1580, dia en qu\xc3\xa8 es redacta l'inventari dels seus b\xc3\xa9ns. I fou soterrat, si es compl\xc3\xad el seu darrer testament, a la capella de Nostra Senyora del P\xc3\xb2pulo de l'esgl\xc3\xa9sia de l'Hospital General de Val\xc3\xa8ncia. Joan Mey i Jer\xc3\xb2nima Gal\xc3\xa9s, tamb\xc3\xa9 elegiren l'Hospital General per a \xc3\xa9sser soterrats, el que mostra una estreta vinculaci\xc3\xb3 familiar \xe2\x80\x93i comercial\xe2\x80\x93 amb aquesta instituci\xc3\xb3."